google/wiki40b huggingface dataset:
Endel Lippus

Endel Lippus (3. detsember 1926 Tallinn – 30. september 2008) oli eesti viiuldaja ja muusikapedagoog.

Haridus

Ta lõpetas 1945. aastal Tallinna 22. Keskkooli ja 1951. aastal viiulierialal Tallinna Riikliku Konservatooriumi (Herbert Laane ja Vladimir Alumäe klass). Täiendas end aastatel 1951–1954 Leningradi konservatooriumis Juli Eidlini juures.

Töökäik

Lippus töötas 1961–2006 Tallinna Riiklikus Konservatooriumis (hilisemas Eesti Muusika- ja Teatriakadeemias) viiuliõppejõuna, 1977–1983 keelpillikateedri juhatajana, dekaanina ja 1983–1991 prorektorina.
Tema õpilased on olnud teiste hulgas Andres Mustonen, Mati Uffert, Ülo Kaadu, Anu Järvela, Ulrika Kristian, Toomas Nestor ja Olga Voronova.

Isiklikku

Tema abikaasa oli pianist ja pedagoog Virve Lippus. Muusikateadlane Urve Lippus oli nende tütar.
Norrström

Norrström on vooluveekogu Euroopas Rootsis. 
See lähtub Mälarenist, suubub Strömmenisse, eraldab Helgeandsholmenit ja Norrmalmi. Kõrge veeseisu korral meres voolab tagurpidi.
Joroinen

Joroinen on asula Soomes Ida-Soome läänis Lõuna-Savo maakonnas, Joroineni valla kirikuküla.
Veebidisain

Veebidisain on veebisaidi kavandamise, modelleerimise ning vormistamise toimingute jada.
Veebidisaini eesmärk on luua veebisait – kogum mingi kindla sisuga elektroonilisi faile, mis asuvad veebiserveris ja millele kasutajatel on ligipääs veebi kaudu, veebibrauseri või teiste arvutiprogrammide abil (nt. RSS-lugerid).
Veebidisaini käigus paigutatakse veebisaidile teksti ja rastergraafikat (GIF-id, JPEG-d) HTML/XHTML/XML keelte abil. Keerukamate meediafailide esitamiseks (vektorgraafika, animatsioonid, videod, helifailid) on vajalikud pistikprogrammid nagu näiteks Adobe Flash, QuickTime, Java jne, mis sageli samuti veebisaidi sisse HTML/XHTML-märgendite abil lisatakse.
Andrus Siimon

Andrus Siimon (sündinud 16. juunil 1965) on eesti koorijuht.
Ta alustas muusikaõpinguid Kingissepa Lastemuusikakoolis, kus ta õppis akordioni, lõpetas 1980. aastal. 1989. aastal lõpetas ta Tallinna Pedagoogilise Instituudi kultuurhariduse teaduskonna koorijuhtimise eriala Ants Sootsi õpilasena. 1996. aastal lõpetas Eesti Muusikaakadeemia koorijuhtimise eriala Jüri Rendi klassi.
1991. aastast on ta olnud Eesti Rahvusmeeskoori laulja ja koormeister. Ta on Eesti Teaduste Akadeemia Meeskoori, Virumaa Noorte Meeskoori ja Eesti Koorijuhtide Naiskoori peadirigent. 2006. aastast on ta Eesti Teaduste Akadeemia Naiskoori peadirigent.
Ta on Georg Otsa nimelise Tallinna Muusikakooli kooridirigeerimise õpetaja.
Ta on dirigeerinud X noorte laulupeol ja XXV üldlaulupeol.
Ta on Eesti Naislaulu Seltsi juhatuse liige.
2003. aastast elab ta Raasikul.
Johann Christian Quandt

Isiklikku

Urvastesse saabudes, abiellus ta oma eelkäija Heinrich Wollini lese Katharina Elisabeth (sünd. Hellebold) Wolliniga. Nende poeg Johann Christian Quandt oli hernhuutlik kirjamees.
Steinsdalsfossen

Steinsdalsfossen on juga Norras Hordalandi maakonnas Hardangeri fjordi lähedal.
49 meetri kõrgune juga paikneb Fosselva jõel, mis saab alguse 814 m (mõnedel andmetel 860 m) kõrgusel asuvast Myklavatneti järvest. Juga tekkis 1699. aastal jõesängi muutumise tõttu.
Et juga külastavad turistid, on joa juurde ja joa taha rajatud betoontee, vaateplatvormid ja käsipuud. Lisatud objektid mõjuvad looduses võõrastavalt. Joa juures on turismiinfokeskus, meenete müügipunkt ja väike kohvik.
The Best Of, Volume 1

"The Best Of, Volume 1" on Suurbritannia alternatiivroki ansambli Depeche Mode kogumikalbum, mis koosneb seitsmeteistkümnest nende varasemast hitist ja ühest uuest loost, "Martyr".
Kogumik jõudis Suurbritannias kõigest 18. kohale, kuid püsis seal kauem kui kolm sellele eelnenud stuudioalbumit. Seda on bändi kodumaal müüdud peaaegu kaks korda rohkem eksemplare kui albumit "Playing the Angel".
Mõisaküla Püha Vaimu kirik

Mõisaküla Püha Vaimu kirik on õigeusu kirik Viljandi maakonnas Mulgi vallas Mõisakülas, mille ehitamisele pandi alus 1929. aastal. President Konstantin Päts annetas kiriku heaks 250 krooni. Nurgakivi pandi 12. juunil 1932. 1934. aastal said valmis nii apostliku õigeusu koguduse kirik kui ka Mõisaküla luterlik kirik. Lõplikult valmis kirik 1942. aastal.
Kirik pühitseti 17. novembril 1933.
Ukraina keel

Küsisõnad

що "mis", хто "kes", як "kuidas", чому "miks", навiщо "milleks", скiльки "kui palju", де "kus", куди "kuhu", звiдки "kust", коли "millal", який "milline", котрий "kumb", який, що за "missugune".

Eesti transkriptsioon

Ukraina nimede eesti keeles kirjutamiseks kasutatakse spetsiaalset ukraina-eesti tähetabelit, mille on 1975. aastal kinnitanud õigekeelsuskomisjon ja mida viimati muudeti 2009. aastal. Ingliskeelsetes tekstides esinevaid ukraina nimesid saab EKI nõuandel teisendada eesti transkriptsiooni vastavate asenduste abil. Ukraina tähestiku eesti transkriptsiooni vaata ukraina tähestiku tabelist ülalpool.
Ernst von Grünewaldt

Ernst Conrad von Grünewaldt (21. oktoober 1864 Minsk – 25. august 1925 Tallinn) oli Eestimaa aadlik ja Venemaa sõjaväelane (alampolkovnik).
Grünewaldtide suguvõsast pärit Ernst von Grünewaldt sündis Ahula mõisniku Conrad von Grünewaldti (1825–1868) ja tema abikaasa Natalie (sündinud vabapreili von der Pahlen; 1831–1906) neljanda lapsena.
1911. aastal sai ta riiginõuniku teenistusastme.
Ernst von Grünewaldt on maetud Paidesse Reopalu kalmistule.

Perekond

Ernst von Grünewaldt abiellus 1905. aastal Marie Gretschiga (1885–1928) ning 1908. aastal Mäo mõisa pärijanna Aleksandra Rimski-Korsakoviga (sünd 1868), kes oli viitseadmiral Voin Rimski-Korsakovi ja tema abikaasa Marie Mathilde Luise Rosa (sündinud Bauer) tütar, helilooja Nikolai Rimski-Korsakovi (1844–1908) vennatütar ning Mäo mõisniku kontradmiral Olaf von Stackelbergi (1818–1903) kasutütar.
Euroopa Rahvuslike Liikumiste Allianss

Euroopa Rahvuslike Liikumiste Allianss (The Alliance of European National Movements (AENM)) on organisatsioon, mille asutasid Budapestis 24. oktoobril 2009 mõned Euroopa rahvuslikud ja paremäärmuslikud parteid. Alliansi asutajaliikmeteks olid Ungari Jobbik – Liikumine Parema Ungari Nimel (mille kuuendal kongressil asutatigi ERLA), Prantsuse Rahvuslik Rinne, Itaalia Fiamma Tricolore, Rootsi Rahvuslikud Demokraadid ja Belgia Rahvuslik Rinne.
Johann Heinrich von Mädler

Johann Heinrich von Mädler (29. mai 1794 Berliin – 14. märts 1874 Hannover) oli saksa astronoom.
Mädler sündis rätsepmeistri peres ja jäi orvuks 19-aastaselt pärast tüüfusepuhangut, misjärel pidi hakkama hoolitsema kolme noorema õe eest. Ta asus tööle rahvakooliõpetajana vaestekoolis, ja töötas mõnda aega Friedrich Adolph Wilhelm Diesterwegi linnakooliõpetajate seminaris ilukirjaõpetajana. Alates 1818 õppis ta Berliini ülikoolis vabakuulajana astronoomiat ja matemaatikat. Ta hakkas andma järeleaitamistunde eraõpetajana ja kohtas niimoodi 1824 pankurit Wilhelm Beeri.
1829 otsustas Beer rajada eraobservatooriumi Berliinis Tiergartenis, omandades Joseph von Fraunhoferi 95 mm refraktori (teleskoop). Mädlerist sai tema eraobservatooriumi vaatleja. 1830 hakkasid nad koostama Marsi kaarti. Nad määrasid esimesena Marsi nullmeridiaani ja tegid kindlaks ka Marsi pöörlemisperioodi, eksides kõigest 13 sekundiga, ja 1837 täpsustasid nad seda aega veelgi, eksides üksnes 1,1 sekundiga.
600 vaatlusöö tulemusena valmis esimese täpne Kuu kaart. See ilmus nime all "Mappa Selenographica" 4 lehel 1834–1836. 1837 ilmus Kuu kirjeldus pealkirja all "Der Mond" ("Kuu"). Mõlemad jäid Kuu kõige täpsemateks kirjeldusteks mitmeks aastakümneks, kuni 1870. aastatel ilmus Johann Friedrich Julius Schmidti kaart. Beer ja Mädler jõudsid veendumusele, et Kuu ilm ei muutu ning et seal pole atmosfääri ega vett.
1836 kutsus Johann Franz Encke Mädleri vaatlejaks Berliini observatooriumi, kus tema kasutada oli 240 mm refraktorteleskoop.
Mädler oli 1840–1865 Tartu Ülikooli astronoomiaprofessor ja 1840–1864 Tartu Tähetorni direktor pärast Friedrich Georg Wilhelm Struve lahkumist Pulkovo observatooriumi juhataja kohale. Tähetorni direktorina organiseeris ta mitte üksnes astronoomia-, vaid ka ilmavaatlusi, ja jätkas Struve uurimistööd kaksiktähtede kohta. Ta uuris universumi olemust. Ta pakkus välja kalendrireformi, mille kasutuselevõtu korral oleks Venemaast saanud maailma täpseima kalendriga riik. 1865 läks ta Saksamaale tagasi.
Tähtede omaliikumist uurides tuli ta 1846 välja hüpoteesiga, mille järgi galaktika keskel ei pea olema üks keha (nn keskpäike, Centralsonne), vaid selleks võib olla  matemaatiline punkt, pöörleva täheparve raskuskese. Mädler paigutas Linnutee galaktika keskme Plejaadide kerasparve piirkonda, arvates, et Päike ja teised tähed tiirlevad ümber selle. See on tänapäevase ettekujutuse peegelpilt ja pole õige, kuid tema teos pani siiski aluse stellaardünaamikale ja kosmoloogiale, püüdes nappe vaatlustulemusi tõlgendada suuremal üldistusastmel.
Mädleri oluline tegevusvaldkond oli astronoomia populariseerimine. Ta pidas arvukalt loenguid ja kirjutas artikleid ning raamatuid. Tema teosest "Populaarne astronoomia" ilmus 8 trükki. Kokku sisaldab Mädleri tööde nimistu 290 nimetust.

Mälestuse jäädvustamine

Mädleri järgi on nimetatud kraater Kuul ja Marsil.
Ādigranth

"Ādigranth" (pandžabi keeles 'alusraamat') on sikhismi püha raamat. Lõpliku kuju omandas see 1704, kui sikhismi kümnes guru Gobind Singh viis ta lõpule ning teatas, et ta jääb sikhide viimaseks guruks ning edaspidi on nende õpetajaks "Ādigranth".
Raamatus on ligi 6000 hümni, mis pärinevad eeskätt sikhide gurudelt. "Ādigranth" on sikhide templites austusobjektiks.
Raamatu originaal põles 1684 Amritsaris ära.
Endel Pihelgas

Elulugu

Endel Pihelgas oli töölise poeg.
Ta lõpetas aastal 1946 Tallinna 2. Keskkooli, 1951 Tartu Ülikooli metsandusteaduskonna (Tallinna metsamajandi Viimsi metskonna 1948–1950. a. metsakultuurid ja paealade metsastamise küsimusi), bioloogiakandidaat (1956, Eesti Põllumajandusakadeemia), väitekiri "Loometsade raiestike ökoloogilised tingimused ja neile vastavad kultiveerimise meetodid", põllumajandusdoktor (1973, EPA), väitekiri "Hariliku männi selektsiooni alused Eesti NSV tingimustes". Oli 1951–1953 EPA metsakultuuride kateedri assistent, 1953–1960 vanemõpetaja, 1960–1973 metsakasvatuse ja metsakultuuride kateedri dotsent, 1973–1992 metsakasvatuse kateedri juhataja (aastast 1976 professor), 1985–1989 ühtlasi metsandus- ja maaparandusteaduskonna dekaan, 1992–1993 metsakasvatuse õppetooli juhataja, aastast 1994 emeriitprofessor. Õpetas metsakultuure, -melioratsiooni, -botaanikat, -selektsiooni ja -kasvatust, ulukite bioloogiat ja jahindust; koostanud õppevahendeid.
Aastatel 1980–1985 oli ta Eesti NSV Ülemnõukogu X koosseisu saadik.

Isiklikku

Nii tema esimene abikaasa Dagmar Pihelgas (1929–1977) kui ka teine abikaasa Nilla Pihelgas (1929–2016) oli arst.

Teadustöö

Uurimisvaldkonnad: peamiselt loometsade majandamine, metsaselektsioon, seemneteadus ja metsakultuurid. Uuris ka maipõrnika kahjustusi männikultuurides ja Loode-Eesti looalade metsastamise võimalusi. Välmis männi geograafia muutlikkuse selgitamiseks ainulaadsed katsed, sedastas, et harilik mänd koosneb geograafilistest rassidest. Koostas plusspuude eraldamise juhendi. Selgitas sobivaimad pookimisviisid ja -ajad ning lõi vegetatiivsete seemlate rajamise põhialused. Pihelga doktoriväitekiri on Eestis põhjalikem uurimus metsanduses rakendatava valikaretuse kohta. Käinud uurimisekspeditsioonidel Kaug-Idas, Siberis, Kasahstanis, Kaukaasias, Karjalas jm. Oli Eesti NSV Teaduste Akadeemia geneetika ja selektsiooni nõukogu liige, NSV Liidu Agrotööstuskoondise metsakasvatuse sektsiooni esimees. Üle 70 teadustrükise, sh 8 monograafiat.
Eesti keele käsiraamat

Eesti keele käsiraamat on Eesti Keele Instituudi koostatav käsiraamat, mis pakub üldharivaid teadmisi eesti kirjakeele grammatika ja sõnavara ehituse kohta ning on praktiline abivahend kirjakeele korrektseks kasutamiseks. Eesti keele käsiraamatut on võimalik kasutada ka internetis.
Atahualpa

Atahualpa (20. märts 1497 – 29. august 1533) oli inkade viimane kuningas. Ta tapeti hispaanlaste poolt.
Auga

Auga on paikkond Narva-Jõesuus. See on olnud tuntud supluspaik ja suvituskoht.
Varem oli see küla (saksa keeles Luga-Schmetzke, eesti keeles Šmetske) Vaivara kihelkonnas.
Rahvusvaheline julgeolek

Rahvusvaheline julgeolek koosneb riikide  valitsuste ja rahvusvaheliste organisatsioonide, nagu Ühinenud Rahvaste Organisatsioon, poolt võetavatest meetmetest ühise ellujäämise ja julgeoleku tagamiseks. Kõnealused meetmed hõlmavad sõjalist tegevust ja diplomaatiliste kokkulepete, nagu rahvusvahelised lepingud ja konventsioonid, sõlmimist. Rahvusvaheline ja riiklik julgeolek on alati omavahel seotud. Rahvusvaheline julgeolek on rahvusliku või riikliku julgeoleku ülemaailmseks väljenduseks.
Rahvusvahelisele julgeolekule keskenduvad uuringud kerkisid eraldi uurimisalana esile Teise maailmasõja lõpul, hiljem muutusid need aga rahvusvaheliste suhete alaste uuringute alamdistsipliiniks. Alates 1950. aastatest on rahvusliku julgeoleku alased uuringud on olnud rahvuslike suhete alaste uuringute keskmeks. See hõlmab sellised uuringuid, mida tähistatakse kui "julgeoleku-uuringud", "strateegilised uuringud", "rahu-uuringud" jne.
Toompea malevkond

Toompea malevkond on Kaitseliidu Tallinna maleva eksterritoriaalne malevkond. 
Toompea malevkonna pealik on leitnant Ilmar Raag, malevkonnas on 2018. aasta lõpu seisuga umbes 500 liiget, mis on enam kui varasemal hiilgeajal 1927. aastal, kui liikmeid oli 313.
Toompea malevkond: Facebookis
Valtaiķi

Valtaiķi on asula Lätis Skrunda piirkonnas,  Rudbārži vallas.
Valtaiķi oli ajaloolise Valtaiķi kihelkonna keskus Aizpute kreisis Kuramaa kubermangus, Venemaa keisririigis.
Filipika

Filipika on äge kõne, mida peetakse kellegi süüdistamiseks või paljastamiseks.
Nimetus on alguse saanud Demosthenese leegitsevatest kõnedest Philippose vastu.
Lāzberģi mõis

Lāzberģi mõis (saksa keeles Fianden, läti keeles Lāzberģes muiža) oli rüütlimõis Liivimaal Valga kreisis Aluliina kihelkonnas. Tänapäeval asub Lätis Alūksne piirkonnas Jaunalūksne vallas Lāzberģise külas. Mõisa häärber on arhitektuurimälestisena kohaliku kaitse all.

Mõisa suurus

Bienenstammi andmetel oli mõisa suurus 1816. aastal 5 ja 3/4 adramaad, sellele allus 600 mees- ja 652 naishinge.

Karjamõisad

Aastal 1816 kuulus mõisale kolm karjamõisa: Johannshof, Justinenhof ja Wolkowa.
Aglükoon

Aglükoon on glükosiidi mittesahhariidne koostisosa, mida sahhariidiga seob glükosiidside.
Aglükoon võib olla näiteks alkohol, karboksüülhape või fenool.
Laiemas mõttes nimetatakse aglükooniks ka näiteks glükoproteiini või glükolipiidi mittesahhariidset koostisosa.
Tavaliselt on sellistes ühendites bioloogiliselt aktiivsed just aglükoonid.
Kiisel

Kiisel (ehk kaerakile ehk kiisla) on kaerahelvestest valmistatud hapendatud puder.
Kaerahelvestele lisatakse pisut leiba ja lastakse segul umbes ööpäev seista. Käärima läinud segu kurnatakse ja vedelik keedetakse parajaks pudruks. Süüa võib nii magustoidu kui ka soolase roana.
Ampelograafia

Ampelograafia (kr sõnadest ampelos 'viinapuu' + graphō 'kirjutan, kirjeldan') on pomoloogia haru, mis käsitleb viinapuuliike ja -sorte.
Teadusharu, mis uurib viinapuude kasvatamist, nimetatakse ampeloloogiaks.
Täishäälik

Vokaal ehk täishäälik on häälik, mille artikuleerimisel pääseb õhk vabalt ja pidevalt välja suust või suust ja ninast nii, et kõnetraktis ei teki keele keskjoonel õhuvoolule sulgu ega märgatavat kahinat põhjustavat ahtust.
Vokaalisüsteemi kirjeldamisel kujutatakse vokaale kahemõõtmelisel vokaalidiagrammil, mille vertikaalne telg näitab keeleselja tõusuastet ja horisontaalne telg keele ees-tagapoolsust. Lisaks keeleselja kujule võivad vokaalid eristuda huulte asendi poolest (vokaalidiagrammil paigutatakse illabiaal- ehk ümardamata vokaal vasakule ja labiaal- ehk ümarvokaal paremale).
Steven Fletcher

Steven Kenneth Fletcher (sündinud 26. märtsil 1987 Shrewsburys) on Inglismaal sündinud Šotimaa jalgpallur, kes mängib ründajana Inglismaa esiliiga klubis Sheffield Wednesday ja Šotimaa jalgpallikoondises.
Ta alustas klubikarjääri Šotimaa klubis Hibernian, mille noorteakadeemiaga liitus ta 2000. aastal. Klubi põhimeeskonnas debüteeris ta hooajal 2003–04. Hooaegadel 2007–08 ja 2008–09 valiti ta Šotimaa liiga hooaja noormängijaks. Nii hooajal 2007–08 kui ka 2008–09 lõi ta Šotimaa kõrgliigas vähemalt 10 väravat (vastavalt 13 ja 11 väravat).
Aastatel 2009–2016 mängis ta seitse hooaega Inglismaa kõrgliiga klubides: 2009–2010 Burnleys, 2010–2012 Wolverhampton Wanderersis ja 2012–2016 Sunderlandis. Individuaalselt oli tema edukaim hooaeg 2011–12, kui ta lõi Wolverhampton Wanderersi särgis liigas 12 väravat. Üle kümne värava lõi ta veel kahel hooajal. Hooaja 2015–16teisel poolel mängis ta laenul Prantsusmaa kõrgliiga klubis Marseille' Olympique.
2016. aasta juulis sõlmis ta Sheffield Wednesdayga nelja-aastase lepingu.
Debüüdi Šotimaa jalgpallikoondises tegi Fletcher 2008. aasta märtsis sõprusmängus Horvaatia vastu. Koondisekarjääri esimese värava lõi ta 1. aprillil 2009 MM-i valikmängus Islandi vastu. 2016. aasta EM-i valikturniiril tegi ta mõlemas kohtumises Gibraltariga kübaratriki.
Spreetal

Spreetal (ülemsorbi keeles Sprjewiny Doł) on küla Saksamaal  Saksimaa liidumaal Bautzeni kreisis Spreetali vallas.
Külas elab 89 inimest. (31.12.2009)
Rauni Mollberg

Rauni Antero Mollberg (15. aprill 1929 Hämeenlinna – 11. oktoober 2007 Loimaa linn) oli soome filmilavastaja. Ta töötas 1963. aastast YLE TV-teatri lavastajana. 1968–1986 oli ta YLE2 teatriosakonna juht. Ta on pälvinud Pro Finlandia medali ja 5 Jussi auhinda.
Julga

Julga oli küla Võrumaal Vastseliina kihelkonnas.
Kohanimekäändeks on "Julga külla" või "Julka".
Kohanime esmamainiti 1627, kui nimetati isikut Julga Pap. Hajatalust tekkis küla, kus 1684 elas juba 5 poolemeest. Sel aastal esmamainiti Julga talurühma. Ametlikult moodustati Julga küla 18. sajandil. Nõukogude ajal liideti see Tsolli külaga.
Külanimi tekkis talupoja lisanimest. Lisanimi tuleb arvatavasti sõnast "julk", mis oli talupoja pilkenimi. Kuid Venemaalt on 1625 kirja pandud lisanimi Julkov.
Corps Borussia Bonn

Corps Borussia Bonn on 1821. aastal Bonnis asutatud Saksa üliõpilasorganisatsioon.

Ajalugu

Corps Borussia Bonn asutati 21. detsembril 1821. aastal Bonni Ülikooli üliõpilaste poolt.1856. aastast on Corps Borussia Bonn Kösener Senioren-Convents-Verband`i (KSCV) liige.
Koos Corps Saxo-Borussia Heidelbergi ja Corps Saxonia Göttingeniga moodustab Corps Borussia KSCV sees "Valge ringi" ("Weißer Kreis"). Organisatsioon on kuulsaks saanud arvukate kõrgaadlisse kuuluvate liikmete tõttu, kelle seas on ka mõned Hohenzollernite suguvõsa printsid. Samuti keiser Wilhelm II.
Aivar Teppo

Aivar Teppo (6. august 1958 Elva – 25. juuli 2017 Vedu) oli eesti lõõtspillimängija.
Aastal 2002 ilmunud CD-l "Lõõtsakuningad" on tema kaaslaseks Juhan Uppin.
Tema ärasaatmine toimus 30. juulil 2017 Tartu krematooriumi suures saalis.
Biomeditsiin

Biomeditsiin (inglise biomedicine) ehk teoreetiline meditsiin on meditsiini, bioloogia jt loodus- ja tehnikateadustega seotud arstiteaduse haru. Biomeditsiin keskendub põhiuuringutele.
Ineta Radēviča

Isiklikku

Ineta Radēviča on 178 cm pikk ja kaalub 56 kg. Ta on abielus Venemaa jäähokimängija Pjotr Štšastlivõiga.
Karl Varju

Karl Varju (kuni 1924 Karl Varjun; 31. detsember 1898 Puhja, Kavilda vald, Tartumaa – 23. veebruar 1979 Bloomington, New Jersey) oli eesti majandusteadlane.
1921 lõpetas Hugo Treffneri Gümnaasiumi, 1921–1923 õppis Tartu Ülikooli põllumajandusteaduskonna metsaosakonnas, 1923–1928 õigusteaduskonna kaubandusosakonnas, Eesti Üliõpilaste Seltsi liige.
1918–1920 osales Vabadussõjas. 1922–1925 põllumajandusliku keskühisuse "Estonia" teravilja kokkuostja, 1926–1927 Uhtna tärklise- ja piiritusevabriku abijuhataja, 1928–1944 Tartu Eesti Majandusühisuse osakonnajuhataja, peakaupluse juhataja ning peaärijuht. 1937 valiti Eraettevõtete Ametnikkude Koja 3. (äriteenijate) sektsiooni) liikmeks. 1944 põgenes Saksamaale, 1949 siirdus USAsse. 1950–1954 ehitustööline, 1955-1960 pargaste kapten Hudsoni jõel. 1978 ülendatud lipnikuks?
August Kruuv

August Kruuv (29. jaanuar 1899 Kirepi vald – 1968) oli eesti laevaomanik ja -ehitaja.
Ta teenis vabatahtlikuna Vabadussõjas.
August Kruuvile kuulus neli lotja ja kolm mootorpaati. 1936. aastal alustas ta mootorpaadi Tempo ehitamist, mis pidi valmima tema poja Hando Kruuvi sünni ajaks ja lasti vette 2. mail 1937. 1939. aastal valmis teine mootorpaat Koidula.
1940. aastal lasi nõukogude võim tema laevad konfiskeerida.
Ascensioni vald

Ajalugu

Vald moodustati 1807. aastal.
Oonurme mõis

Oonurme mõis (saksa keeles Onorm) oli Tudulinna mõisa kõrvalmõis Iisaku kihelkonnas Virumaal.
Mõis rajati 17. sajandi lõpul Moora mõisast eraldatud alast.
Blood at the Orpheum

Taust

16. aprillil 2013 kuulutas In This Moment Facebooki vahendusel, et hakkavad filmima oma esimest kontserdi DVD-d Madisonis Wisconsinis Orpheumi teatris. Kontsert filmiti 21. mail ning selleks puhuks tehti eriline lavakujundus, kostüümide vahetused, rekvisiidid ja olid ka tantsijad. See kontsert oli esimene, kus bänd esines oma tantsijatega (nimega Blood Girls). Laulude nimekiri koosnes enamasti "Blood" albumi lugudest ja ka Nine Inch Nails "Hurt" kaverist, mis on selle väljalaske puhul välja jäetud. Samuti sisaldab DVD/Blu-ray versioon intervjuusid Mariaga ning stseene lavatagusest elust. Filmi režissööriks oli Brad Golowin ning live-audiot miksis ja töötles produtsent Kevin Churko.
Albumi treiler ilmus YouTube'i 23. detsembril 2013. 10. jaanuaril 2014 laaditi üles ka laul "Beautiful Tragedy" kontsertesituses.
Sauga mõis

Sauga mõis (saksa keeles Sauck) oli linnamõis Pärnu kihelkonnas Pärnumaal Sauga jõe alamjooksul.
Mõisat mainiti esimest korda 1560. Mõisa omanik oli Pärnu linn.
Mõisa peahoone, mis oli ühekorruseline ja hilisklassitsistlik, ehitati 1849. Tänapäeval on peahoone varemetes.
Aleksis Kivi

Aleksis Kivi (kodanikunimega Alexis Stenvall; 10. oktoober 1834, Uusimaa, Nurmijärvi kihelkond – 31. detsember 1872 Tuusula) oli soome kirjanik.

Elulugu

Aleksis Kivi sündis külarätsepa peres neljanda pojana. Oma lapsepõlve veetis ta Nurmijärvel, kust 11-aastasena (1846) viis isa ta Helsingisse õppima, eesmärgiga koolitada temast kirikuõpetaja. Esmalt õppis Kivi rootsi keelt Ukko Granbergi ettevalmistavas erakoolis. (Koolid olid sel ajal rootsikeelsed ja üldiselt oli väga haruldane, et  talurahva seast pärinevat last koolitati). 
Järgmisel aastal alustas ta õpinguid Carl Stockuse koolis. Seal õppis ta aastatel 1847–1852 esmalt algkoolis ja edasi gümnaasiumini välja. Aastal 1852 pidi ta raha otsasaamise pärast õpingud lõpetama ja jätkas õpinguid iseseisvalt. Gümnaasiumi lõpetas ta 1857. aasta lõpuks. Samal aastal tuli Alexis otsusele, et temast ei saa mitte kirikuõpetaja, vaid soomekeelne kirjanik.
Kevadel 1859 astus ta ülikooli, kus õppis  vahelduva eduga aastani 1865, mil ta katkestas õpingud ülikooli lõpetamata.
1870. aastatel langes Aleksis Kivi üha enam alkoholi mõju alla ning kasvasid ennasthävitavad sümptomid ja vaimuhäired. Aastal 1872, kui ta oli paar aastat vaimuhaiglas olnud, jõudsid arstid otsusele, et Aleksis Kivi on parandamatu, ning ta viidi venna juurde Tuusulasse. 1872. aasta viimasel päeval kell 4 hommikul Aleksis Kivi suri Tuusula Syvälahtis.
Kivi oli esimene märgatavat edu saavutanud soome keeles kirjutanud Soome kirjanik ja seetõttu peetakse teda soome kirjanduse isaks. 10. oktoober on Soomes kuulutatud Aleksis Kivi auks soome kirjanduse päevaks ja samal päeval peetakse ka Aleksis Kivi päeva.
Haapsalu Jaani kirik

Haapsalu Jaani kirik on Eesti Evangeelsele Luterlikule Kirikule kuuluv kirik Haapsalus.
Kirik ehitati 16. sajandil, esmamainimine 1524. aastal. 
Esialgu pühitseti see Nikolai kirikuna. 18. sajandil, pärast Põhjasõda, päris kirik kasutamiskõlbmatuks muutunud Haapsalu toomkirikult apostel Johannese nime (Jaani kirik).
Kirikut kasutab Haapsalu Püha Johannese kogudus.